ไฟแนนเชียลไดเจสต์
BIGC กำไรพุ่ง 27%
19 ต.ค. 2555

BIGC กำไรพุ่ง 27%
บริษัท บิ๊กซี ซูเปอร์เซ็นเตอร์ (BIGC) เปิดเผยผลการดำเนินงานไตรมาส 3 ปีนี้ มีกำไรสุทธิ 1,032 ล้านบาท เพิ่มขึ้น 27.40% เทียบกับระยะเดียวกันปีก่อนกำไรสุทธิ 810 ล้านบาท หรือ 1.01 บาท เนื่องจากยอดขายเติบโต 7.9% 
สำหรับผลงาน 9 เดือนปีนี้ มีกำไรสุทธิรวม 4,197 ล้านบาท หรือหุ้นละ 5.16 บาท เติบโต ถึง 47.67% จากกำไรสุทธิ 2,842 ล้านบาทหรือ 3.55 บาทต่อหุ้น ในระยะเดียวกันปีก่อน 
NWR วิ่งฉิวเก็บหนี้ได้ 363 ล้าน
นักลงทุนกระโจนเข้าซื้อหุ้นบริษัท เนาวรัตน์พัฒนาการ (NWR) ในช่วงบ่ายของวันที่ 18 ต.ค.ที่ผ่านมา ส่งผลให้ราคาดีดขึ้นไปถึง 1.28 บาท ก่อนมาปิดที่ระดับ 1.19 บาท บวก 0.10 บาท หรือ 9.17% หลังจากบริษัทแจ้งข่าวดีต่อตลาดหลักทรัพย์ ว่าได้รับชำระหนี้ 363.97 ล้านบาทแล้ว
บริษัทแจ้งว่า ศาลชั้นต้นของเมืองย่างกุ้ง ประเทศสาธารณรัฐแห่งสหภาพเมียนมาร์ ตัดสินให้บริษัทชนะคดี บริษัท Meeyahta International Hotel Limited (MIHL) ซึ่งค้างค่าก่อสร้างอาคารเซอร์วิส อพาร์ตเมนต์ จำนวน 14.67 ล้านเหรียญสหรัฐ พร้อมดอกเบี้ยและบริษัทได้ประนีประนอมกัน โดยตกลงจ่ายเงินรวมทั้งสิ้น 391.45 ล้านบาท และได้จ่ายค่ามัดจำแล้วจำนวน 27.47 ล้านบาท ส่วนที่เหลือจำนวน 363.97 ล้านบาท เพิ่งจ่ายเมื่อวันที่ 17 ต.ค. 2555 ทำให้บริษัทสามารถรับรู้เป็นกำไร เนื่องจากได้ตั้งสำรองไปทั้งหมดแล้ว
NUSA เพิ่มทุน 600 ล้านบาท 
คณะกรรมการบริษัท ณุศาศิริ (NUSA) อนุมัติเพิ่มทุนจดทะเบียนอีก 600 ล้านบาท เป็นจำนวน 2,473,56 ล้านบาท แบ่งจำนวน 200 ล้านหุ้น เสนอขายผู้ถือหุ้นเดิมที่มีชื่อในทะเบียนวันที่ 2 พ.ย.นี้ตามสัดส่วน ส่วนที่เหลืออีก 400 ล้านหุ้น เสนอขายให้แก่บุคคลในวงจำกัด (พีพี) พร้อมอนุมัติจัดตั้งบริษัทย่อย เพื่อดำเนินโครงการสวนน้ำและพลาซา ด้วยทุนจดทะเบียนไม่เกิน 400 ล้านบาท